Kruger-gesin: Dankie vir die gebede…Soek-en-reddingswerkers op die toneel waar Willem Kruger (29) se liggaam en voertuig gevind is. (Foto: JP von Benecke/Facebook) Willem Kruger, die jong man wat op 13 November spoorloos verdwyn het en wie se liggaam Dinsdag in sy voertuigwrak in die Vaalrivier gevind is, se oorskot sal vir ŉ nadoodse ondersoek gestuur word, terwyl ŉ forensiese ontleding van die voertuig ook gedoen sal word. Die 29-jarige Kruger se pa, Tian, het Woensdag namens die gesin diegene bedank wat deelgeneem het aan die reusesoektog na Willem, “asook elke persoon wat ons en Willem in hul gebede opgedra het”. “Ons is oneindig dankbaar vir al die ondersteuning,” lui Tian se verklaring. Die struktuur van die voertuig se bak is net-net bo die water sigbaar. (Foto: JP von Benecke/Facebook) Willem se bakkie en oorskot is gevind sowat 100 m van die punt waar ŉ deskundige wat motorongelukke rekonstrueer, vermoed het die voertuig in die rivier beland het. Willem was by ŉ ramparty by Henbase Lodge, naby Morgenzon in Mpumalanga, toe hy in die vroeë oggendure spoorloos verdwyn het. Aanvanklik is vermoed dat Willem die lodge verlaat het, maar daar is vasgestel dat hy dit nie gedoen het nie en die soektog is op die gebied in die onmiddellike omgewing van die lodge gefokus. Só eindig soektog Willem Kruger se voertuig word uit die Vaalrivier getrek. (Foto: JP von Benecke/Facebook) Die polisie, ŉ span onder leiding van oudkol. Sakkie Louwrens – wat die ondersoek na Willem se verdwyning namens die Kruger-familie gelei het – en ŉ magdom vrywilligers het sedertdien onophoudelik na Willem gesoek. JP von Benecke, verbonde aan die Gautengse nooddienste, sê in ŉ Facebook-inskrywing hulle het gister toerusting en vaardighede aan die soekspanne aangebied – ŉ aanbod wat verwelkom is – om ŉ meer deeglike soektog van die rivier te help doen. ŉ Span van vyf lede het gister omstreeks 06:30 uit Pretoria na die toneel vertrek en het kort ná 09:00 met die soektog begin help. Hulle is die water in en het ŉ soeklyn oor die rivier gespan vir die gebied wat hulle wou dek. Helpers op ŉ boot in die omgewing wat toegerus is met sonar het die reddingswerkers ingelig dat hulle ŉ vreemde skaduwee in die water opmerk en die reddingswerkers is dadelik daarheen. Enkele oomblikke later het een van die spanlede, Dennis Visser, uit die water gekom en gesê hy dink hy staan op die voertuig se dak. “Ek het kort daarna by hom aangesluit en ons kon dadelik bevestig dat dit ŉ voertuig is en ook een is wat pas by die beskrywing van die vermiste voertuig,” sê Von Benecke. Soek-en-reddingswerkers op die toneel waar Willem Kruger (29) se liggaam en voertuig gevind is. (Foto: JP von Benecke/Facebook) ŉ Polisieduiker het gehelp om ŉ kabel tot op die oewer te lei en vas te kry en daar is stadigaan begin om die voertuig na ŉ plek te sleep waar die stroom nie die herwinningspoging belemmer het nie. Ander duikers het met dié proses gehelp. “In hierdie posisie kon ons helaas die teenwoordigheid van ŉ liggaam in die kajuit bevestig en die ingewikkelde proses om die liggaam en die voertuig te herwin, is van stapel gestuur en suksesvol voltooi,” sê Von Benecke. Soek-en-reddingswerkers op die toneel waar Willem Kruger (29) se liggaam en voertuig gevind is. (Foto: JP von Benecke/Facebook) Die toneel is daarna aan die polisie oorgegee en dit het ŉ somber einde gebring aan ŉ soektog wat meer as ŉ week geduur en mense landwyd aangegryp het. “Ek is seker daar is steeds meer vrae as antwoorde vir die familie en ons wil ons diepste medelye met al Willem se geliefdes betuig,” skryf Von Benecke. Die toneel waar Willem Kruger (29) se liggaam en voertuig Dinsdag in die Vaalrivier gevind is. (Foto: JP von Benecke/Facebook) “Dit was ŉ emosionele en fisiek uitmergelende dag.” Hy het ook die dominee bedank wat saam met die soekspan gebid en ŉ oomblik van stilte saam met hulle gehou het. “Dit was spesiaal vir my en die span. Baie dankie aan almal wat [Dinsdag] gehelp het. Die welwillendheid, liefde en ondersteuning wat aan ons betoon is, was ongelooflik.”